# ZAPISNIK

**Sa dvadesettreće sjednice Skupštine Glavnog grada-Podgorice, održane 28. jula 2017. godine, u zgradi Skupštine Glavnog grada - Podgorice, sa početkom u 10 časova**

Na početku sjednice, Skupština je konstatovala prestanak odborničkog mandata **Andi Alivodić,** sa Izborne liste ”Koalicija za evropsku Podgoricu-Milo Đukanović”, zbog podnošenja ostavke i na osnovu Izvještaja Izborne komisije Glavnog grada o popuni upražnjenog odborničkog mjesta, potvrdila mandat odborniku  **Zdravku Burzanoviću,** sa te izborne liste.

Prije konstatovanja potvrđivanja mandata odborniku Burzanoviću, odbornik **Vladimir Vujović** i odbornica **doc dr Branka Bošnjak** su, povodom Izvještaja Izborne komisije, u proceduralnim reagovanjima potencirali nepoštovanje odredbi Zakona o izboru odbornika i poslanika koje se odnose na popunu upražnjenih odborničkih mjesta sa manje zastupljenim polom, odnosno nepoštovanja principa rodne ravnopravnosti. Izrečene primjedbe demantovao je predsjednik Izborne komisije, **Srđan Raičević** i istakao da je koalicija čija se odbornica mijenja iscrpila listu manje zastupljenog pola, s obzirom da odbornica sa te izborne liste na koju je odbornik Vujović u ponovnom javljanju konkretno ukazao, nije bila u mogućnosti da prihvati odborničku funkciju. Proceduralno je reagovala i odbornica **Maja Vučelić**, vezano za navode predsjednika Izborne komisije o redosljedu odbornica na Izbornoj listi koalicije, dok je odbornik **Nenad Vujošević** reagovao što se opozicioni odbornici bave popunom odborničkih mjesta u vladajućoj koaliciji.

Zatim je bilo više proceduralnih reagovanja koja su se odnosila na temu suzbijanja požara.

 Odbornik **Momčilo Vujošević** je predložio da se upute zahvalnost i čestitke Službi zaštite za izuzetno angažovanje na gašenju velikog broja požara, što je podržao odbornik **Mitar Vuković,** smatrajući da u ljetnjim mjesecima zarade vatrogasaca treba uvećati 100%, dok je odbornik **prof. dr Goran Radonjić** istakao da sistematski treba raditi na nabavljanju opreme, boljem osposobljavanju ljudstva i stvaranju boljih uslova rada Službe zaštite.

Predsjednik **Suhih** je istakao da na kraju sezone Skupštini treba dostaviti vanredni izvještaj o radu ekipe za posebne slučajeve, a odbornik **Vladimir Vujović**, da se za prvu narednu sjednicu Skupštine pripremi Informacija o preventivnim mjerama za sprečavanje požara u Glavnom gradu i da se odaju priznanja vatrogascima za nadljudske napore u gašenju požara, kada se sačini navedena informacija.

 Odbornik **dr Nermin Abdić**, je reagovao zbog nepoštovanja poslovničkih odredbi za proceduralna reagovanja.

Predsjednik **Suhih** je, ocjenjujući da je to opšti stav, u ime Skupštine zahvalio i čestitao vatrogascima na velikom zalaganju i na uspješnom radu.

Nakon potvrđivanja mandata odborniku Burzanoviću, predsjednik **Suhih** je konstatovao da je u sali prisutno 52 odbornika, te da su odsustvo sa sjednice najavili **Čel Ismailisufi, Slaviša Čurović, mr Ljiljana Kolundžić** i **Boris Pejović.**

 U uvodnom dijelu je saopštio da su na sjednicu pozvani gradonačelnik Glavnog grada, zamjenici gradonačelnika, glavni administrator, starješine organa uprave, rukovodioci javnih i drugih službi čiji je osnivač Skupština Glavnog grada i predsjednici gradskih opština, kao i da se na poziv za učešće na ovoj sjednici, nije se prijavila nijedna nevladina organizacija.

 Zatim se prešlo na davanje odgovora na odbornička pitanja, uz napomenu predsjednika **Suhiha** da je na prošloj sjednici postavljeno samo jedno pitanje.

**Srđan Raičević,** izvršni direktor Agencije za izgradnju i razvoj Podgorice, dao je odgovor na odborničko pitanje odbornika **mr Jovana Rabrenovića**, koje se odnosi na kaldrmisanu stazu na prostoru bivše benzinske pumpe u centru grada.

Zapisnik sa XXII sjednice Skupštine, usvojen je jednoglasno, bez primjedbi, sa 45 glasova “za”.

Zatim seprešlo na utvrđivanje dnevnog reda.

Predsjednik **Suhih** je saopštio da su Predlog dnevnog reda i materijal za prvu tačku (Zahtjev 23 opoziciona odbornika za zakazivanje sjednice na kojoj će se razmatrati Predlog odluke o stavljanju van pravne snage Odluke o izmjenama i dopunama Detaljnog urbanističkog plana “Blok 5-dio” (broj 01-030/12-1723) iz decembra 2012. godine), dostavljeni odbornicima sa Sazivom za sjednicu ( 27. juna), te da su ostale materijale za predloženi dnevni red dobili naknadno, takođe u roku propisanom Poslovnikom Skupštine (12.jula).

 Obrazložio je da u predloženom dnevnom redu postoje neznatna odstupanja u nazivima pojedinih tačaka, u odnosu na nazive materijala koji su odbornicima dostavljeni, zbog ranijeg koncipiranja Predloga dnevnog reda i istakao da su, vezano za predložene tačke dnevnog reda, u dopuni materijala, odbornicima dostavljeni:

-**Mišljenje gradonačelnika** povodom Predloga odluke o stavljanju van pravne snage Odluke o izmjenama i dopunama Detaljnog urbanističkog plana “Blok V-dio”, broj 01-030/13-1723 iz decembra 2012. godine *(za tačku 1 predloženog dnevnog reda);*

-**Mišljenje gradonačelnika** na Predlog odluke o izmjenama i dopunama Statuta Glavnog grada, i

- **4** **amandmana** Kluba odbornika “Mladost. Musdrost.Hrabost.-Mr Aleksa Bečić”, **sa izjašnjenjima** predlagača odluke i gradonačelnika povodom podnijetih amandmana *(za tačku 2 predloženog dnevnog reda)*;

-**Saglasnost Ministarstva održivog razvoja i turizma** na Predlog Urbanističkog projekta “Sportsko rekreativni kompleks Balabani” *(za tačku 4 predloženog dnevnog reda);*

-**Saglasnost Ministarstva održivog razvoja i turizma** na Predlog Detaljnog urbanističkog plana “Dahna 1” *(za tačku 5 predloženog dnevnog reda);*

 -**Saglasnost Vlade Crne Gore** na Predlog odluke o razmjeni zemljišta između Glavnog grada –Podgorice i Stambene zadruge zdravstvenih radnika Crne Gore „Zdravstvo“ *(za tačku 9 predloženog dnevnog reda);*

-**Saglasnost Vlade Crne Gore** na Predlog odluke o prodaji građevinskog zemljišta koje čini urbanističku parcelu „H“, Zona „VII“, u zahvatu DUP-a „Konik –Sanacioni plan“-Izmjene i dopune *(za tačku 10 predloženog dnevnog reda);*

-**Saglasnost** **Ministarstva finansija** na Predlog odluke o izmjenama i dopunama Odluke o zaradama lokalnih službenika i namještenika u Glavnom gradu *(za tačku 14 predloženog dnevnog reda);*

*-*izvještaji nadležnih radnih tijela.

Shodno obavještenju, koje je dostavljeno odbornicima sa dopunskim materijalom za sjednicu, predsjenik **Suhih** je konstatovao da je Gradonačelnik povukao iz proceduretačku 7 predloženog dnevnog reda *-* **Predlog odluke o donošenju izmjena i dopuna Detaljnog urbanističkog plana „Stambena zajednica VI Kruševac“-zone 2, 3 i 4“ u Podgorici.**

Povodom predloga Odbora za planiranje i uređenje prostora, komunalno-stambenu djelatnost, saobraćaj i zaštitu životne sredine i Odbora za Statut i propise da se iz predloženog dnevnog reda izostavi tačka 1. **Predlog odluke o stavljanju van pravne snage Odluke o izmjenama i dopunama Detaljnog urbanističkog plana “Blok 5-dio” (broj 01-030/12-1723) iz decembra 2012. godine,**  reagovali su odbornici **Vladimir Čađenović, Luka Rakčević, prof. dr Goran Radonjić, Vladimir Vujović, Dragan Ivanović, Zoran Lakušić** i **prof. dr Vladimir Komnenić.**  U vezi sa predmetnom odlukom čije se stavljanje van pravne snage predlaže, obrazloženo je da bi predviđena izgradnja solitera od 25 spratova, visine od 100m, trajno narušila koncept Bloka V, kao jedinstvene arhitektonske cjeline. U većini reagovanja komentarisano je i Mišljenje Gradonačelnika na Predlog odluke, posebno u dijelu koji se odnosi na proceduru koju je Glavni grad pokrenuo za izradu izmjena i dopuna DUP-a “Blok V-dio” 2015. godine, radi preispitivanja planskih rješenja na tom prostoru, te stav koji je iznijet u tom mišljenju, da nema osnova za razmatranje i donošenje odluke o stavljanju van pravne snage Odluke iz 2012. godine.

S druge strane, odbornici **Momčilo Vujošević** i **dr Nebojša Kavarić** su pojasnili stavove nadležnih odbora da se Predlog odluke izostavi iz dnevnog reda i naveli da je 2015. godine pokrenut postupak izmjene Detaljnog plana Blok 5, te da da je procedura u toku. Takođe su ukazali na negativne posljedice stavljanja van pravne snage detaljnog urbanističkog plana koji je počeo da se realizuje i po kojem je započeta izgradnja.

Kako je značajan dio kritika opozicionih odbornika upućen predsjedniku Skupštine zbog predloga da se iz dnevnog reda izostavi predlog opozicije, predsjednik **Suhih** je pojasnio proceduru po kojoj je utvrdio predlog dnevnog reda i saopštio da neće glasati za skidanje sa dnevnog reda predloga koji je podnijela opozicija. Pri tome je iskazao ubjeđenje da je i gradonačelnik protiv izgradnje solitera od 25 spratova na tom prostoru, te da je svima prihvatljiva ideja da se planirana višespratnica tu ne radi.

Gradonačelnik **Slavoljub** **Stijepović** je, u ime gradske uprave i u ime odborničke većine, saopštio da se za vrijeme mandata ove vlasti, na tom prostoru neće pokrenuti nikakva inicijativa da se gradi bilo šta. Pri tome je istakao da je na njegovu inicijativu pokrenut postupak za izmjenu DUP-a Bloka 5 iz 2015. godine, te da u međuvremenu treba dozvoliti stručnoj javnosti i građanima da se uključe.

 **Oliver Marković**, v.d. sekretara Sekretarijata za planiranje i uređenje prostora i zaštitu životne sredine, dao je odgovor na pitanje odbornika Rakčevića vezano za važenje Odluke o izradi izmjena i dopuna DUP a Bolk 5 iz 2015. godine, s obzirom na rok koji je propisan za izradu tog plana. Inicijativu da se Detaljni urbanistički plan iz 2012. godine stavi van snage ocijenio je bespredmetnom, iz razloga što je odlukom iz 2015. godine, već pokrenut postupak izmjena tog plana i što bi stavljanjem van snage Detaljnog urbanističkog plana iz 2012. godine, važio Detaljni urbanistički plan cijelog Bloka 5 iz 2010. godine, koji, takođe, predviđa izgradnju solitera »Milenijum«, samo drugačijih gabarita i oblika.

Proceduralno su reagovali i odbornici **dr Nermin Abdić,** koji je pozvao odbornike na međusobno uvažavanje i poštovanje i od predsjednika Suhiha tražio da sačuva dignitet Skupštine i odbornik **Božidar Markuš**, koji je ocijenio da je opozicija ispolitizovala cijelu stvar.

Nakon polemike, Skupština je usvojila predlog da se iz predloženog dnevnog reda izostavi tačka 1. Predlog odluke o stavljanju van pravne snage Odluke o izmjenama i dopunama Detaljnog urbanističkog plana “Blok 5-dio” (broj 01-030/12-1723) iz decembra 2012. godine(glasalo je 48 odbornika: 28 za, 19 protiv i 1 uzdržan)**.**

Predsjednik **Suhih** je podsjetio da su odbornicima sa dopunskim materijalom za sjednicu, dostavljena 3 predloga za razmatranje po hitnom postupku:

- Predlog odluke o izmjenama Odluke o zaradama lokalnih funkcionera i lica koja imenuje Skupština Glavnog grada;

 -Predlog odluke o prenosu prava svojine na građevinskom zemljištu radi dokompletiranja urbanističke parcele broj 31 u zahvatu Detaljnog urbanističkog plana “Zabjelo-Zelenika” u Podgorici;

-Predlog odluke o davanju saglasnosti za zaključenje ugovora za izvođenje radova na komunalnom opremanju urbanističkih parcela broj 5.2, 5.3, 5.4 i 5.5 u zahvatu DUP-a “Agroindustrijska zona” Zona III, PPJ5, cjelina “A” u Podgorici.

Proceduralno su reagovali odbornici **Aleksandar Sekulić** i **Vladimir Vujović,** zbog predlaganja odluka po hitnom postupku.

S tim u vezi, pojašnjenja su dali predsjednik **Suhih** i zamjenik gradonačelnika **Boris Mugoša.**

 Skupština se istovremeno izjasnila o sva 3 predloga.

-Skupština je prihvatila predlog da se u dnevni red sjednice Skupštine, **po hitnom postupku,** uvrste sljedeći predlozi odluka (glasalo je 47 odbornika: 30 za, 17 protiv)**:**

- Predlog odluke o izmjenama Odluke o zaradama lokalnih funkcionera i lica koja imenuje Skupština Glavnog grada;

 -Predlog odluke o prenosu prava svojine na građevinskom zemljištu radi dokompletiranja urbanističke parcele broj 31 u zahvatu Detaljnog urbanističkog plana “Zabjelo-Zelenika” u Podgorici;

-Predlog odluke o davanju saglasnosti za zaključenje ugovora za izvođenje radova na komunalnom opremanju urbanističkih parcela broj 5.2, 5.3, 5.4 i 5.5 u zahvatu DUP-a “Agroindustrijska zona” Zona III, PPJ5, cjelina “A” u Podgorici.

 -Skupština je prihvatila predlog da se Predlog odluke o izmjenama Odluke o zaradama lokalnih funkcionera i lica koja imenuje Skupština Glavnog grada uvrsti u dnevni red *poslije 13 –te tačke* dnevnog reda, a ostala dva predloga (Predlog odluke o prenosu prava svojine na građevinskom zemljištu radi dokompletiranja urbanističke parcele broj 31 u zahvatu Detaljnog urbanističjkog plana “Zabjelo-Zelenika” u Podgorici i Predlog odluke o davanju saglasnosti za zaključenje ugovora za izvođenje radova na komunalnom opremanju urbanističkih parcela broj 5.2, 5.3, 5.4 i 5.5 u zahvatu DUP-a “Agroindustrijska zona” Zona III, PPJ5, cjelina “A” u Podgorici), *poslije tačke 10* predloženog dnevnog reda (glasalo je 36 odbornika: 32 za, 4 protiv)**.**

 Pošto više nije bilo predloga za izmjenu dnevnog reda, Skupština je, sa 32 glasa za i 10 protiv, utvrdila sljedeći-

**D n e v n i r e d:**

1. Predlog odluke o izmjenama i dopunama Statuta Glavnog grada;
2. Informacija o ostvarivanju Budžeta Glavnog grada-Podgorice za period januar-jun 2017. godine;
3. Predlog odluke o donošenju Urbanističkog projekta „Sportsko rekreativni kompleks Balabani“;
4. Predlog odluke o donošenju Detaljnog urbanističkog plana „Dahna 1“;
5. Predlog odluke o donošenju Detaljnog urbanističkog plana „Cijevna 2-dio A“;
6. Predlog odluke o davanju saglasnosti za zasnivanje stvarne službenosti na neodređeno vrijeme na dijelu kat.parcele broj 401 KO Cvarin;
7. Predlog odluke o razmjeni zemljišta između Glavnog grada –Podgorice i Stambene zadruge zdravstvenih radnika Crne Gore „Zdravstvo“;
8. Predlog odluke o prodaji građevinskog zemljišta koje čini urbanističku parcelu „H“, Zona „VII“, u zahvatu DUP-a „Konik –Sanacioni plan“-Izmjene i dopune;
9. Predlog odluke o prenosu prava svojine na građevinskom zemljištu radi dokompletiranja urbanističke parcele broj 31 u zahvatu Detaljnog urbanističkog plana “Zabjelo-Zelenika” u Podgorici;
10. Predlog odluke o davanju saglasnosti za zaključenje ugovora za izvođenje radova na komunalnom opremanju urbanističkih parcela broj 5.2, 5.3, 5.4 i 5.5 u zahvatu DUP-a “Agroindustrijska zona” Zona III, PPJ5, cjelina “A” u Podgorici.
11. Predlg odluke o davanju saglasnosti za zaključenje aneksa Ugovora sa privrednim društvom „Zetagradnja“ d.o.o. Podgorica;
12. Predlog odluke o izmjenama Odluke o pečatima;
13. Predlog izmjena Etičkog kodeksa izabranih predstavnika i funkcionera u lokalnoj samoupravi Glavnog grada-Podgorice;
14. Predlog odluke o izmejnama Odluke o zaradama lokalnih funkcionera i lica koja imenuje Skupština Glavnog grada;
15. Predlog odluke o izmjenama i dopunama Odluke o zaradama lokalnih službenika i namještenika u Glavnom gradu;
16. Predlog odluke o davanju saglasnosti na Završni račun Finansijskog plana Gradske opštine Golubovci za 2016.godinu;
17. Izvještaj o sprovođenju Plana upravljanja komunalnim i neopasnim građevinskim otpadom u Glavnom gradu Podgorica za 2016. godinu;
18. Informacija o izdatim saglasnostima Vladi Crne Gore-Ministarstvu saobraćaja i pomorstva da radove neophodne za izgradnju autoputa Bar-Boljare, dionica Smokovac-Uvač- Mateševo, mogu izvoditi na nepokretnostima na kojima svojinska ovlašćenja vrši Glavni grad-Podgorica;
19. Izvještaj o realizovanim aktivnostima u sprovođenju Lokalnog plana za unapređenje socijalne inkluzije –razvoj usluga socijalne i dječje zaštite u Glavnom gradu-Podgorici za period 2014-2018.godine, za 2016;
20. Izvještaj o realozovanim aktivnostima u sprovođenju Lokalnog programa prevencije neprihvatljivog ponašanja djece i mladih u Glavnom gradu-Podgorici za period 2014-2018. godine, za 2016. godinu;
21. Informacija o prenosu prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica;
22. Izbor i imenovanja.

Prije prelaska na raspravu o prvoj tački dnevnog reda, proceduralno je reagovao odbornik **Miodrag Bešović,** a zatim i odbornik **Vladimir Čađenović,** u vezi sa slučajem blokiranja Jerevanske ulice na Zabjelu od strane porodice Đurišić, zbog neriješenih imovinsko-pravnih odnosa sa Glavnim gradom. Pri tome je akcentovana izjava Gradonačelnika na sjednici od 11. aprila vezano za isplatu nadoknade u slučaju okončanja postupka u korist porodice Đurišić. S tim u vezi, gradonačelnik **Stijepović** je pojasnio da je nadležni organ koji odlučuje u ovom slučaju Upravni sud, a ne Uprava za nekretnine, kako je odbornik Čađenović istakao pozivajući se na gradonačelnikovo izlaganje.

Odbornik **Božidar Markuš** je reagovao zbog kršenja poslovničkih odredbi koje se odnose na proceduralno reagovanje i rasprave o temi koja nije na dnevnom redu.

Zatim se prešlo na **PRVU TAČKU** dnevnog reda - **Predlog odluke o izmjenama i dopunama Statuta Glavnog grada.**

U uvodnom dijelu, predsjednik **Suhih** je istakao da su predlagači odluke odbornici **dr Đorđe Suhih** i **Momčilo Vujošević,** članovi Komisije za izradu Predloga odluke o izmjenama i dopunama Statuta Glavnog grada, kao i da je Mišljenje Gradonačelnika povodom Predloga odluke dostavljeno odbornicima sa dopunskim materijalom za sjednicu.

Zatim je podsjetio da je Klub odbornika “Mladost.Mudrost.Hrabrost-mr Aleksa Bečić” podnio 4 amandmana na Predlog odluke, koji su, sa izjašnjenjima predlagača odluke i gradonačelnika, odbornicima dostavljeni sa dopunskim materijalom za sjednicu.

 Dopunsko obrazloženje Predloga odluke dao jepredstavnik predlagača **Veselin Vukčević**, predsjednik Komisije za izradu Predloga odluke o izmjenama i dopunama Statuta Glavnog grada.

Obrazloženje podnijetih amandmana, u ime predlagača, dao je **Vladimir Vujović,** koji je, nakon toga postavio pitanje odgovornosti članova Komisije za izradu izmjena i dopuna Statuta, zbog nepoštovanja roka za izradu ovog akta.

O Predlogu odluke o izmjenama i dopunama Statuta Glavnog grada, diskutovao je odbornik **Kolja Ljuljđuraj,** koji je ocijenioda su nadležnosti opština u okviru Glavnog grada u odnosu na gradske opštine neznatno veće. Donošenje ovog akta, s obzirom da je donijet Zakon o teritorijalnoj organizaciji Crne Gore kojim je predviđeno formiranje nezavisne opštine Tuzi, komentarisao je u kontekstu organizovanja lokalnih izbora po postojećem zakonu.

Pošto više nije bilo diskutanata, prešlo se na izjašnjavanje.

Saglasno članu 112 stav 4 Poslovnika, Skupština se prvo izjasnila o amandmanima, a zatim o Predlogu odluke.

 - Skupština je odbila amandman 1, na član 5 Predloga odluke, koji se odnosi na utvrđivanje granica i naziva naselja (glasalo je 37odbornika: 7 za, 28 protiv, 2 uzdržana).

 - Skupština je odbila amandman 2, na član 6 Predloga odluke, koji se odnosi na kriterijume za proglašenje počasnim građaninom Glavnog grada (glasalo je 37odbornika: 7 za, 28 protiv, 2 uzdržana).

 - Skupština je odbila amandman 3, na član 7 Predloga odluke, koji se odnosi na korišćenje jezika u službenoj upotrebi (glasalo je 37odbornika: 7 za, 28 protiv, 2 uzdržana).

 - Skupština je odbila amandman 4, koji se odnosi na prelaznu odredbu člana 39 stav 2 Predloga odluke (glasalo je 39 odbornika: 6 za, 31 protiv, 2 uzdržana).

-Skupština je usvojila Predlog odluke o izmjenama i dopunama Statuta Glavnog grada (glasalo je 39 odbornika: 30 za, 7 protiv, 2 uzdržana).

U vezi sa **DRUGOM TAČKOM** dnevnog reda - **Informacijom o ostvarivanju Budžeta Glavnog grada-Podgorice za period januar-jun 2017. godine,** pitanja su postavili **Maja Vučelić,** u vezi sa utrošenim sredstvima za socijalnu i dječju zaštitu; **Mitar Vuković**, u vezi sa isplaćenim sredstvima zaposlenima u organima i službama Glavnog grada po sudskim presudama, transferima za jednokratne novčane pomoći i u vezi sa utošenim sredstvima iz kapitalnog budžeta za izgradnju, rekonstrukciju i sanaciju saobraćajnica i mostova;  **mr Jadranka Vojinović,** u vezi sa umanjenjem prihoda po osnovu planiranog ukidanja naknada za komunalno opremanje građevisnkog zemljišta i transferima sredstava privrednim društvima; **Zdenka Popović,** u vezi transfera sredstava „Parking servisu“ d.o.o., u vezi sa pravnim osnovom za naplatu komunalnih naknada i u vezi sa prikazanom visinom sredstava za naknade odbornicima; **doc. dr Branka Bošnjak,** u vezi sa izdvajanjem sredstava privrednom društvu „Čistoća“ i vezano za sudske sporove zaposlenih i Glavnog grada i **Dragan Ivanović,** u vezi sa strukturom izdataka po osnovu isplate po ugovorima o djelu.

Na postavljena pitanja, odgovor je dao predstavnik predlagača **mr Miomir Jakšić,** v.d. sekretara Sekretarijata za finansije, kao i na dodatna pitanja odbornica **Maje Vučelić** i **Zdenke Popović.**

Proceduralno je reagovala odbornica **doc. dr Branka Bošnjak,** zbog različitih podataka iskazanih u Izvještaju, od podataka koji su dati u odgovoru na odborničko pitanje, u vezi sa isplatom sredstava po osnovu sudskih sporova zaposlenih i Glavnog grada.

S tim u vezi pojašnjenje su dali predsjednik **Suhih** i sekretar **Jakšić.**

Po ovoj tački dnevnog reda diskutovali su **Zdenka Popović,** **Mitar Vuković, Vladimir Čađenović, Vladimir Vujović, mr Jadranka Vojinović,**   **doc. dr Branka Bošnjak, Zoran Lakušić** i **Luka Rakčević.**

 U dužoj raspravi, predmet diskusija bilo je izdvajanje sredstava iz Budžeta javnim službama čiji je osnivač Glavni grad, deficit Budžeta, prikazivanje prenijetih sredstava iz prethodne godine kao prihod Budžeta i pokriće deficita tim sredstvima. Istaknut je nedomaćinski odnos, kako u odnosu na prihode, u okviru kojih je akcentovan prihod od koncesionih naknada, tako i u odnosu na rashode, od kojih je za neke ocijenjeno da nijesu neophodni. Predmet diskusija bila je i isplata sredstava na osnovu sudskih presuda po tužbama zaposlenih u organima uprave i javnim službama čiji je osnivač Glavni grad. Posebna pažnja većine diskutanata posvećena je kapitalnom budžetu, sa kritikom da nije bilo izgradnje kapitalnih objekata i utvrđivanja prioriteta, već saniranje manjih i beznačajnih projekata. Istaknuto je da gradska uprava ne vodi razvojnu politiku i da nije uspjela da realizuje kapitalne projekte koji su predviđeni izbornim programom i Strateškim planom razvoja grada. Značajan dio rasprave odnosio se na izdatke za rješavanje stambenih potreba funkcionera i zaslužnih građana, sa fokusom na dodjelu stanova funkcionerima koji imaju riješeno stambeno pitanje i na dodjelu stanova licima čiji je rad od posebnog interesa za Glavni grad, sa aspekta vrednovanja njihovog doprinosa koji ih svrstava u kategoriju zaslužnih građana. Istaklnuto je i partijsko zapošljavanje koje rezultira uvećanim godišnjim troškovima za zarade zaposlenih u organima lokalne uprave, u javnim službama i javnim ustanovama čiji je osnivač Glavni grad.

Replike su imali gradonačelnik **Slavoljub Stijepović**, koji je negirao navode odbornika Vujovića da Glavni grad ne vodi razvojnu politiku i da nema kapitalnih investicija i na navode odbornice Bošnjak u vezi sa dodjelom stanova funkcionerima; zatim zamjenik gradonačelnika **Boris Mugoša**, na diskusiju mr Jadranke Vojinović, vezano za inicijativu građana City kvarta za izgradnju vrtića, osnovne škole i ambulante u tom kvartu i na diskusiju odbornika Rakčevića, vezano za podatke o zapošljavanju u organima uprave i javnim ustanovama i službama čiji je osnivač Glavni grad; **dr Nebojša Kavarić**, koji je, povodom navoda odbornice Bošnjak, kao predsjednik Komisije za rješavanje stambenih potreba lica koja bira ili imenuje Skupština, komentarisao rad i nadležnost te komisije i **Božidar Markuš**, koji je replicirao u ime Kluba i istakao zakonitost i transparentnost rada navedene komisije.

Tokom rasprave proceduralno su reagovali **doc. dr Branka Bošnjak**, kao odgovor na repliku gradonačelnika u vezi sa rješavanjem stambenih pitanja, **dr Nermin Abdić**, sa primjedbom da je predsjednik Skupštine dozvolio odbornici Bošnjak da replicira na repliku gradonačelnika i **Nenad Vujošević,** koji je prigovorio zbog diskusija o rješavanju stambenih pitanja, koje nije tema dnevnog reda.

-Skupština je usvojila Informaciju o ostvarivanju Budžeta Glavnog grada Podgorice za period januar – jun 2017. godine (glasalo je 44 odbornika: 28 za, 16 protiv).

Nakon toga, predsjednik **Suhih** je u 15,30 dao polučasovnu pauzu, u kojoj su nadležni odbori, Odbor za planiranje i uređenje prostora, komunalno-stambenu djelatnost, saobraćaj i zaštitu životne sredine, Odbor za finansije, privredu i razvoj i Odbor za Statut i propise, razmotrili predloge koji su uvršteni u dnevni red po hitnom postupku.

U vezi sa **TREĆOM TAČKOM** dnevog reda - **Predlogom odluke o donošenju Urbanističkog projekta „Sportsko rekreativni kompleks Balabani“,**  koncept Plana, u ime obrađivača- preduzeća “Winsoft” i “CAU”., prezentovala je arhitektica **Ksenija Vukmanović.**

Pitanja su postavili odbornik **Aleksandar Sekulić,** u vezi sa cijenom izrade projekta i realizacijom ovog planskog dokumenta i **Mitar Vuković**, u vezi sa Sportsko-rekreativnim centrom Beglaci.

Odgovor odborniku Sekuliću dao je predstavnik predlagača **Oliver Marković,** v.d. sekretara Sekretarijata za planiranje i uređenje prostora i zaštitu životne sredine, dok je u vezi sa pitanjem odbornika Vukovića, predsjednik **Suhih** komentarisao da je odgovor poznat.

Po ovoj tački dnevnog reda diskutovao je odbornik **Vladimir Vujović,** koji je istakao da u principu podržava izgradnju Sportsko-rekreativnog centra u Balabanima, s tim što je izrazio sumnju u njegovu realizaciju. Pri tome je ukazao na ulaganje značajnih sredstava za izgradnju Sportsko-rekreativnog centra na Beglacima, koji je konzerviran.

 - Skupština je usvojila Predlog odluke o donošenju Urbanističkog projekta „Sportsko rekreativni kompleks Balabani“ (glasalo je 37 odbornika: 28 za, 9 uzdržanih).

Zatim se prešlo na **ČETVRTU TAČKU** dnevnog reda - **Predlog odluke o donošenju Detaljnog urbanističkog plana „Dahna 1“.**

Koncept Plana, u ime obrađivača - konzorcijuma preduzeća “Republički zavod za urbanizam i projektovanje” a.d. i “Plan plus” d.o.o., prezentovala je arhitektica **Dragana Čukić**.

Po ovoj tački dnevnog reda nije bilo pitanja, niti diskusije.

-Skupština je usvojila Predlog odluke o donošenju Detaljnog urbanističkog plana „Dahna 1“ (glasalo je 39 odbornika: 29 za, 10 uzdržanih).

U vezi sa **PETOM TAČKOM** dnevnog reda -**Predlogom odluke o donošenju Detaljnog urbanističkog plana „Cijevna 2-dio A“,** koncept Plana, u ime obrađivača – “Republičkog zavoda za urbanizam i projektovanje” a.d., prezentovala je arhitektica **Tamara Vučević.**

Pitanja je postavio odbornik **Dragutin Klikovac**, vezano za planirani put pored osnovne škole prema “Kaliji”.

 Odbornik **dr Nebojša Kavarić** je reagovao povodom kvalifikacija koje je odbornik Klikovac iznio na račun vlasnika “Kalije”.

Po ovoj tački dnevnog reda diskutovao je odbornik **Dragutin Klikovac,** koji je tražio da se Predlog odluke povuče, iz razloga što nije tražena saglasnost Ministarstva prosvjete i Mitropolije Crnogorsko-primorske, s obzirom da je, kako je naveo, planirani put prema “Kaliji” u blizini škole i na crkvenom imanju.

Predstavnik obrađivača, arhitektica **Tamara Vučević** je istakla da su plan i odgovori na primjedbe koje su date u toku javne rasprave rađeni iskuljučivo po pravilima struke, ne ulazeći u vlasničke probleme i imovinsko-pravne odnose.

- Skupština je usvojila Predlog odluke o donošenju Detaljnog urbanističkog plana „Cijevna 2-dio A“ (glasalo je 40 odbornika: 27 za, 13 protiv).

U vezi sa **ŠESTOM TAČKOM** dnevnog reda - **Predlogom odluke o davanju saglasnosti za zasnivanje stvarne službenosti na neodređeno vrijeme na dijelu kat.parcele broj 401 KO Cvarin,** nije bilo pitanja, niti diskusije.

 -Skupština je usvojila Predlog odluke o davanju saglasnosti za zasnivanje stvarne službenosti na neodređeno vrijeme na dijelu kat.parcele broj 401 KO Cvarin (glasalo je 39 odbornika: 28 za, 2 protiv, 9 uzdržanih).

U vezi sa **SEDMOM TAČKOM** dnevnog reda-**Predlogom odluke o razmjeni zemljišta između Glavnog grada –Podgorice i Stambene zadruge zdravstvenih radnika Crne Gore „Zdravstvo“,**  predstavnik predlagača **Mladen Ilić,** direktor Direkcije za imovinu je, u dopunskom obrazloženju Predloga, istakao da je Vlada dala saglasnost na razmjenu predmetne nepokretnosti i da su se stekli uslovi da se Skupština izjasni.

Po ovoj tački dnevnog reda nije bilo pitanja, niti diskusije.

- Skupština je usvojila Predlog odluke o razmjeni zemljišta između Glavnog grada -Podgorice i Stambene zadruge zdravstvenih radnika Crne Gore „Zdravstvo“ (glasao je 41 odbornik: 29 za, 1 protiv, 11uzdržanih).

U vezi sa **OSMOM TAČKOM** dnevnog reda - **Predlogom odluke o prodaji građevinskog zemljišta koje čini urbanističku parcelu „H“, Zona „VII“, u zahvatu DUP-a „Konik –Sanacioni plan“-Izmjene i dopune,** predstavnik predlagača **Mladen Ilić,** direktor Direkcije za imovinu je, u dopunskom obrazloženju Predloga, istakao da je Vlada dala saglasnost na otuđenje predmetne parcele i da su se stekli uslovi da se Skupština izjasni.

Po ovoj tački dnevnog reda nije bilo pitanja, niti diskusije.

- Skupština je usvojila Predlog odluke o prodaji građevinskog zemljišta koje čini urbanističku parcelu „H“, Zona „VII“, u zahvatu DUP-a „Konik –Sanacioni plan“-Izmjene i dopune (glasalo je 40 odbornika: 29 za, 11uzdržanih).

Nakon toga, **Momčilo Vujošević** je saopštiostavove Odbora za planiranje i uređenje prostora, komunalno-stambenu djelatnost, saobraćaj i zaštitu životne sredine, Odbora za finansije, privredu i razvoj i Odbora za Statut i propise, sa zajedničke sjednice održane u pauzi zasijedanja Skupštine, u vezi sa predlozima odluka koje su uvrštene u dnevni red po hitnom postupku.

Zatim se prešlo na **DEVETU TAČKU** dnevnog reda –**Predlog odluke o prenosu prava svojine na građevinskom zemljištu radi dokompletiranja urbanističke parcele broj 31 u zahvatu Detaljnog urbanističkog plana “Zabjelo-Zelenika” u Podgorici.**

 Predstavnik predlagača **Mladen Ilić,** direktor Direkcije za imovinu, ukratko je obrazložio Predlog.

 Predsjednik **Suhih** je činjenicu što je Glavni grad vlasnik većeg dijela parcele koja se kompletira, naveo kao razlog što se dokompletiranje vrši Predlogom odluke, koja je uvrštena po hitnom postupku, umjesto da bude dio Informacije o prenosu prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica, koja je na dnevnom redu današnje sjednice.

 Po ovoj tački dnevnog reda nije bilo pitanja, niti diskusije.

-Skupština je usvojila Predlog odluke o prenosu prava svojine na građevinskom zemljištu radi dokompletiranja urbanističke parcele broj 31 u zahvatu Detaljnog urbanističkog plana “Zabjelo-Zelenika” u Podgorici (glasalo je 39 odbornika: 27 za, 12 uzdržanih).

 U vezi sa **DESETOM TAČKOM** dnevnog reda - **Predlogom odluke o davanju saglasnosti za zaključenje ugovora za izvođenje radova na komunalnom opremanju urbanističkih parcela broj 5.2, 5.3, 5.4 i 5.5 u zahvatu DUP-a “Agroindustrijska zona” Zona III, PPJ5, cjelina “A” u Podgorici,** na zahtjev odbornika **Vladimira Vujovića**, dodatno pojašnjenje je dao predstavnik predlagača **Srđan Raičević,** izvršni direktor Agencije za izgradnju i razvoj Podgorice.

Po ovoj tački dnevnog reda nije bilo diskusije.

-Skupština je usvojila Predlog odluke o davanju saglasnosti za zaključenje ugovora za izvođenje radova na komunalnom opremanju urbanističkih parcela broj 5.2, 5.3, 5.4 i 5.5 u zahvatu DUP-a “Agroindustrijska zona” Zona III, PPJ5, cjelina “A” u Podgorici (glasalo je 40 odbornika: 29 za, 11 protiv).

U vezi sa **JEDANAESTOM TAČKOM** dnevnog reda-**Predlogom odluke o davanju saglasnosti za zaključenje aneksa Ugovora sa privrednim društvom „Zetagradnja“ d.o.o. Podgorica,** pitanje je postavio **Vladimir Čađenović**, vezano za uticaj roka za izgradnju objekta i pribavljanje upotrebne dozvole na povoljniju cijenu zemljišta koje je predmet ugovora i zašto nije postupljeno po ranijim propisima i ugovori raskinuti. Pitanje odbornika **VladimiraVujovića**, odnosilo se na broj ugovora koje je Glavni grad zaključio sa ”Zetagradnja” d.o.o. i na koje se parcele ti ugovori odnose, kao i zašto u ugovoru postoji član 6.

Na postavljena pitanja odgovor je dao predstavnik predlagača **Mladen Ilić**, direktor Direkcije za imovinu.

Po ovoj tački dnevnog reda diskutovao je odbornik **Vladimir Vujović,** vezano za član 6 Ugovora kojim je predviđeno da Direkcija zadržava pravo jednostranog raskida Ugovora, zbog nepoštovanja ugovorenih rokova za početak i kraj gradnje, a koje se pozitivnim propisima više ne predviđa.

-Skupština je usvojila Predlg odluke o davanju saglasnosti za zaključenje aneksa Ugovora sa privrednim društvom „Zetagradnja“ d.o.o. Podgorica (glasalo je 40 odbornika: 28 za, 12 protiv).

U vezi sa **DVANAESTOM TAČKOM** dnevnog reda **-Predlogom odluke o izmjenama Odluke o pečatima,** predsjednik **Suhih** je saopštio da je odbornicima, sa dopunskim materijalom za sjednicu, dostavljeno obavještenje gradonačelnika da je predstavnik predlagača, umjesto sekretarke Mišele Manojlović, **Dragoslav Minić,** pomoćniksekretara Sekretarijata za lokalnu samoupravu.

 -Po ovoj tački dnevnog reda nije bilo pitanja, niti disusije.

-Skupština je usvojila Predlog odluke o izmjenama Odluke o pečatima (glasalo je 40 odbornika: 29 za, 11 uzdržanih).

 U vezi sa **TRINAESTOM TAČKOMA** dnevnog reda - **Predlogom izmjena Etičkog kodeksa izabranih predstavnika i funkcionera u lokalnoj samoupravi Glavnog grada-Podgorice,** nije bilo pitanja, niti disusije.

 -Skupština je usvojila Predlog izmjena Etičkog kodeksa izabranih predstavnika i funkcionera u lokalnoj samoupravi Glavnog grada-Podgorice (glasalo je 40 odbornika: 29 za, 1 protiv, 10 uzdržanih).

U vezi sa **ČETRNAESTOM TAČKOM** dnevnog reda-**Predlogom odluke o izmjenama Odluke o zaradama lokalnih funkcionera i lica koja imenuje Skupština Glavnog grada,** nije bilo pitanja, niti diskusije.

-Skupština je usvojila Predlog odluke o izmjenama Odluke o zaradama lokalnih funkcionera i lica koja imenuje Skupština Glavnog grada (glasalo je 40 odbornika: 39 za, 1 uzdržan).

 U vezi sa **PETNAESTOM TAČKOM** dnevnog reda - **Predlogom odluke o izmjenama i dopunama Odluke o zaradama lokalnih službenika i namještenika u Glavnom gradu,** nije bilo pitanja, niti diskusije.

 -Skupština je jednoglasno usvojila Predlog odluke o izmjenama i dopunama Odluke o zaradama lokalnih službenika i namještenika u Glavnom gradu (glasalo je 42 odbornika: 42 za).

U vezi sa **ŠESNAESTOM TAČKOM** dnevnog reda-**Predlogom odluke o davanju saglasnosti na Završni račun Finansijskog plana Gradske opštine Golubovci za 2016.godinu,** nije bilo pitanja, niti diskusije.

 -Skupština je usvojila Predlog odluke o davanju saglasnosti na Završni račun Finansijskog plana Gradske opštine Golubovci za 2016.godinu (glasao je 41 odbornik: 29 za, 12 protiv).

 U vezi sa **SEDAMNAESTOM TAČKOM** dnevnog reda - **Izvještajem o sprovođenju Plana upravljanja komunalnim i neopasnim građevinskim otpadom u Glavnom gradu Podgorica za 2016. godinu,** nije bilo pitanja, niti diskusije.

 -Skupština je usvojila Izvještaj o sprovođenju Plana upravljanja komunalnim i neopasnim građevinskim otpadom u Glavnom gradu Podgorica za 2016. godinu (glasalo je 35 odbornika: 29 za, 6 uzdržanih).

U vezi sa **OSAMNAESTOM TAČKOM** dnevnog reda-**Informacijom o izdatim saglasnostima Vladi Crne Gore-Ministarstvu saobraćaja i pomorstva da radove neophodne za izgradnju autoputa Bar-Boljare, dionica Smokovac-Uvač-Mateševo, mogu izvoditi na nepokretnostima na kojima svojinska ovlašćenja vrši Glavni grad-Podgorica,** nije bilo pitanja, niti diskusije.

- Skupština je usvojila Informaciju o izdatim saglasnostima Vladi Crne Gore-Ministarstvu saobraćaja i pomorstva da radove neophodne za izgradnju autoputa Bar-Boljare, dionica Smokovac-Uvač-Mateševo, mogu izvoditi na nepokretnostima na kojima svojinska ovlašćenja vrši Glavni grad-Podgorica (glasalo je 37 odbornika: 30 za, 1 protiv, 6 uzdržanih).

U vezi sa **DEVETNAESTOM TAČKOM** dnevnog reda-**Izvještajem o realizovanim aktivnostima u sprovođenju Lokalnog plana za unapređenje socijalne inkluzije –razvoj usluga socijalne i dječje zaštite u Glavnom gradu-Podgorici za period 2014-2018.godine, za 2016. godinu,** dopunsko obrazloženje dao je predstavnik predlagača **Ivan Terzić,** v.d. sekretara Sekretarijata za rad, mlade i socijalno staranje.

 Pitanja je postavila odbornica **doc. dr Branka Bošnjak**, u vezi sa brojem lica sa invaliditetom zaposlenih u upravi i javnim službam čiji je osnivač Glavni grad i u vezi sa preduzimenjam mjera za zapošljavanje rehabilitovanih korisnika psihoaktivnih supstanci poslije završenog tretmana u Javnoj ustanovi na Kakarickoj gori.

Predstavnik predlagača **Ivan Terzić,** v.d. sekretara Sekretarijata za rad, mlade i socijalno staranje je obavijestio da će odgovor na postavljeno pitanje dostaviti na sljedećoj sjednici Skupštine, dok je predsjednik **Suhih** ukazao na mogućnost dostavljanja pisanog odgovora u kratkom roku.

 Po ovoj tački dnevnog reda diskutovala je odbornica **Maja Vučelić,** koja se založila za uklanjanje barijera sa kojima se suočavaju lica sa invaliditetom i za unapređenje rada Savjeta za pitanja lica sa invaliditetom i odbornik **dr Nebojša Kavarić**, koji se, kao predsjednik navedenog savjeta, javno zahvalio članovima Savjeta iz nevladinih organizacija na kreativnom doprinosu i apelovao na sve institucije da svoje objekte i aktivnosti upodobe licima sa invaliditetom.

 - Skupština je usvojila Izvještaj o realizovanim aktivnostima u sprovođenju Lokalnog plana za unapređenje socijalne inkluzije –razvoj usluga socijalne i dječje zaštite u Glavnom gradu-Podgorici za period 2014-2018.godine, za 2016. godinu (glasao je 41 odbornik: 29 za, 1 protiv,11 uzdržanih).

U vezi sa **DVADESETOM TAČKOM** dnevnog reda - **Izvještajem o realozovanim aktivnostima u sprovođenju Lokalnog programa prevencije neprihvatljivog ponašanja djece i mladih u Glavnom gradu-Podgorici za period 2014-2018. godine, za 2016. godinu,** nije bilo pitanja, niti diskusije.

 - Skupština je usvojila Izvještaj o realozovanim aktivnostima u sprovođenju Lokalnog programa prevencije neprihvatljivog ponašanja djece i mladih u Glavnom gradu-Podgorici za period 2014-2018. godine, za 2016. godinu (glasalo je 39 odbornika: 29 za, 10 uzdržanih).

U vezi sa **DVADESETPRVOM TAČKOM** dnevnog reda-**Informacijom o prenosu prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica,** nije bilo pitanja, niti diskusije.

- Skupština je usvojila Informaciju o prenosu prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica (glasalo je 38 odbornika: 28 za, 10 uzdržanih).

U vezi sa **DVADESETDRUGOM TAČKOM** dnevnog reda - **Izbor i imenovanja,** predsjednik **Suhih** je podsjetio da je Odbor za izbor i imenovanja dostavio 3 predloga, i to:

* Predlog rješenja o imenovanju deset članova Skupštine Turističke organizacije Glavnog grada – Podgorice;
* Predlog zaključka o određivanju predstavnika Glavnog grada – Podgorice na Skupštini akcionara „Plodovi Crne Gore“ A.D. Podgorica;
* Predlog zaključka o određivanju predstavnika Glavnog grada – Podgorice na Skupštini akcionara „Novi duvanski kombinat “ A.D. Podgorica.

O navedenim predlozima nije bilo pitanja, niti diskusije.

**-**Skupština je usvojila Predlog rješenja o imenovanju deset članova Skupštine Turističke organizacije Glavnog grada – Podgorice, kojim suimenovani: **Žarko Šćepović, Sreten Kankaraš, Jelena Burić, Zoran Klikovac, Milena Lukić, Sanja Vojinović, Draško Vučinić, Milijana Dabović, Dragan Marović** i **Dragan Milanović** (glasalo je 38 odbornika: 29 za, 9 protiv).

-Skupština je usvojila Predlog zaključka o određivanju **Marka Ćulafića** za predstavnika Glavnog grada – Podgorice na Skupštini akcionara „Plodovi Crne Gore“ A.D. Podgorica (glasalo je 36 odbornika: 29 za, 5 protiv, 2 uzdržana).

- Skupština je usvojila Predlog zaključka o određivanju **Vladimira Rajčića** za predstavnika Glavnog grada – Podgorice na Skupštini akcionara „Novi duvanski kombinat “ A.D. Podgorica (glasalo je 39 odbornika: 29 za, 6 protiv, 4 uzdržana).

Sa ovim je dnevni red sjednice iscrpljen.

Odbornička pitanja su postavljena u pisanoj formi.

ODBORNIČKA PITANJA

**Vladimir Vujović:**

1. Kada će “Studija za izgradnju postrojenja za prečišćavanje otpadnih voda, proširenje kanalizacione mreže i za izgradnju postrojenja za spaljivanje kanalizacionog mulja u Podgorici” dobiti konačnu verziju? Kakve su i na šta se odnose primjedbe revizione komisije? Da li Studija sadrži procjenu rizika u slučaju nefunkcionisanja postrojenja, odnosno kakva je procjena rizika od procesa prerade i spaljivanja kanalizacionog mulja, kao i da li Studija posebno tretira takozvani *“hazardni otpad”*, njegovo izdvajanje, čuvanje i skladištenje, njegovo odstranjivanje i u kom roku, i posebno uticaj hazardnog otpada na zaštitu zdravlja građana i zaštitu životne sredine Zetske ravnice.

 2.Da li je Glavni grad i pored činjenice da nema uvid u podatke o visini ukupno obračunatih i nenaplaćenih koncesija, preduzimao mjere i pregovarao sa nadležnim organom državne uprave, i ako jeste kakvi su rezultati tih pregovora s obzirom na neprihvatljivu činjenicu da su, pored ostalog, prihodi za korišćenje voda 270.479,43 eura, i na koje se vode to odnosi, a za izvađeni materijal iz vodotoka 57.878,51 eura, i na koje se lokacije to odnosi?

**Zdenka Popović:**

1. Koliko je službenika i namještenika u organima, službama, agencijama, upravama i DOO čiji je osnivač Glavni grad, podnijelo tužbu za ostvarivanje svojih prava iz rada i po osnovu rada od početka 2014. godine do sada? Molim da se u odgovoru, odvojeno po godinama, daju podaci o broju sudskih sporova po gore navedenom osnovu i ukupnom iznosu sredstava koja su dosuđena zaposlenim službenicima i namještenicima, kao i da se u okviru dosuđenih sredstava navede koliko je sredstava do sada isplaćeno. Koliko od tih isplaćenih sredstava predstavlja dosuđeni iznos glavnog duga, koliko obračunate kamate, a posebno, koliko je sredstava isplaćeno po osnovu naknade sudskih troškova po osnovu vođenja sudskog postupka?

 2.Da li je završen postupak eksproprijacije na trasi saobraćajnica koje su u planu za proširenje i modernizaciju odnosno izgradnju, i to: ulica Vojislavljevića do kružnog toka na raskrnici Cetinjskog i Nikšićkog puta; saobraćajne obilaznice u Zeti (dijela) od skretanja na aerodrom do kružnog toka u Mojanovićima; proširenja i modernizacije Cetinjskog puta od kružnog toka na raskrsnici Cetinjskog i Nikšićkog puta od buduće nove raskrsnice za skretanje Južnom obilaznicom; za izgradnju nove Južne obilaznice, od nove raskrsnice sa Cetinjskim putem u Donjoj Gorici prema budućem novom mostu preko rijeke Morače, kod KAP-a i povezivanju sa Jadranskom magistralom. Molim da se u odgovoru daju podaci o ukupnom iznosu neophodnih sredstava za eksproprijaciju, za svaku saobraćajnicu posebno, kao i iznosu sredstava koja su do sada isplaćena, iznosu sredstava koja su za ovu namjenu obezbijeđena a još nijesu isplaćena, kao i planu i načinu obezbjeđivanja eventualno nedostajućih sredstava za ovu namjenu.

**Mitar Vuković:**

 1.Kako je vašim programom predviđena izgradnja podvožnjaka u produžetku Bulevara Save Kovačevića prema Bulevaru Josipa Broza, pitam kada će početi planirani radovi?

**Doc dr Branka Bošnjak:**

 1. Šta se dešava sa projektom “Evidentiramo, rješavamo”? Da li je projekat završen, kavi su rezultati i šta je do sada riješeno nakon evidentiranja, kao i da li je podnešen izvještaj o rezultatima i utrošenim sredstvima za taj projekat ?

 2. Da li Glavni grad ima namjeru da potegne pitanje odgovornosti nadležnih za ogromne iznose po pitanju sudskih troškova, a u vezi sa presudama suda za izgubljene radno-pravne sporove sa zaposlenima u Glavnom gradu?

**Vladimir Čađenović:**

 1. Preko kojih kat. parcela (navesti broj, list nepokretnosti, katastarsku opštinu i vlasnika) je predviđena izgradnja saobraćajnice koja spaja magistralni put Podgorica-Bar i novi most na Morači koji će se graditi u sklopu projekta Jugozapadne obilaznice?

 2. Da li ste i ako jeste, kako ste odlučili, kao drugostepeni organ po žalbi Uprave za inspekcijske poslove na akt Sekretarijata za planiranje i uređenje prostora i zaštitu životne sredine koji je donesen nakon Presude Upravnog suda oko oduzimanja građevinske dozvole “Normal tours” d.o.o., za objekat koji se radi na urbanističkoj parceli br. 9, zona B u zahvatu DUP-a “Rekreativno-kulturna zona na obali rijeke Morače, južni dio”-izmjene i dopune, u narodu poznatiji kao “Monstrum” ili “Čudovište”?

**Maja Vučelić:**

 1. Koliko je isplaćeno novčanih sredstava sa ekonomske klase 4316-transferi za jednokratne socijalne pomoći, za rješavanje materijalnog položaja građana, liječenje i školovanje? Takođe, koliko je sa ekonomske klase 4711-tekuća budžetska rezerva, isplaćeno građanima po istom osnovu?

 **S E K R E T A R, PREDSJEDNIK SKUPŠTINE,**

**Veselin Vukčević dr Đorđe Suhih**